Twee in hof ná moord op Pofadder-hoteleienaarLeon Brits en sy vrou Suretha. (Foto: Verskaf) Twee mans het Maandag in die landdroshof in Pofadder in die Noord-Kaap verskyn in verband met die moord op Leon Brits. Jacques van Vuuren (34) en Enrich Williams (37) het vlugtig in die hof verskyn en die saak is tot 26 Oktober vir ŉ borgtogaansoek uitgestel, het brig. Mohale Ramatseba, polisiewoordvoerder, gesê. Brits, eienaar van die gewilde Pofadder-hotel, is op 7 Oktober vanjaar dood in die swembad van sy huis op dié dorp gevind. Hy is vermoedelik verwurg en met ŉ skerp voorwerp gesteek voordat sy liggaam in die onderdakswembad agtergelaat is. ŉ Gesamentlike taakspan van provinsiale georganiseerde misdaad, die direktoraat van prioriteitsmisdaadondersoeke, en speurders van Pofadder en Springbok onder leiding van brig. Dick de Waal het die twee verdagtes Vrydag in hegtenis geneem. Williams is in Piketberg in die Wes-Kaap aangekeer en Van Vuuren is in Kathu in hegtenis geneem. Die polisie se ondersoek duur voort.